DECIZIA DELEGATĂ nr. 049/22/COL A AUTORITĂȚII AELS DE SUPRAVEGHERE

din 9 februarie 2022

privind acordarea a trei derogări solicitate de Principatul Liechtenstein în legătură cu articolul 30, cu articolul 36 alineatul (2) și cu punctul 1.1.3.6.3 litera (b) din anexa 5 la Ordonanța Liechtensteinului din 3 martie 1998 referitoare la transportul rutier de mărfuri periculoase în temeiul articolului 6 alineatul (2) litera (a) din Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase [2022/1984]

AUTORITATEA AELS DE SUPRAVEGHERE,

având în vedere actul menționat la punctul 13c din capitolul I al anexei XIII la Acordul privind SEE,

Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase („directiva”),

astfel cum acest act a fost modificat și adaptat la Acordul privind SEE prin punctul 4 litera (d) din Protocolul 1 la acesta și având în vedere articolul 5 alineatul (2) litera (d) din Acordul privind Autoritatea de Supraveghere și Curtea de Justiție și articolul 1 alineatul (1) litera (c), articolul 1 alineatul (2) și articolul 3 din Protocolul 1 la acesta, în special articolele 6 și 9 din directivă,

având în vedere Deciziile nr. 3/12/SC și 4/12/SC ale Comitetului permanent,

întrucât:

1. PROCEDURA

Guvernul Liechtensteinului, printr-o scrisoare adresată autorității la 20 decembrie 2013 (1), a solicitat patru derogări pe baza articolului 6 alineatul (2) litera (a) din directivă. Derogările solicitate de Liechtenstein au fost prevăzute la articolul 29, la articolul 30, la articolul 36 și în anexa 5 la Ordonanța din 3 martie 1998 referitoare la transportul rutier de mărfuri periculoase (LR 741.621, astfel cum a fost modificată ultima dată) (2) („ordonanța”).

Autoritatea a angajat societatea DNV GL AS („DNV”) care să îi acorde sprijin în realizarea unei evaluări, pentru a analiza dacă derogările solicitate ar corespunde cerințelor prevăzute la articolul 6 alineatul (2) litera (a) din directivă, acordând o atenție specială oricăror riscuri potențiale sau reale pe care le-ar genera derogările, stabilind dacă acestea ar conduce la un nivel de siguranță mai scăzut, mai ridicat sau echivalent și identificând eventualele măsuri de atenuare (3).

După ce a evaluat derogările solicitate de Liechtenstein, autoritatea a concluzionat că numai dispozițiile de la articolul 30, de la articolul 36 și din anexa 5 la ordonanță îndeplinesc criteriile necesare pentru a fi încadrate în categoria derogărilor în sensul articolului 6 alineatul (2) litera (a) din directivă, în timp ce articolul 29 din ordonanță, care se referă la explozivii din ambalaje de transport deja deschise, nu îndeplinește criteriile necesare pentru a fi încadrat în categoria derogărilor.

După consultarea Comitetului AELS pentru transporturi, autoritatea a adoptat Decizia 30/15/COL a Colegiului de autorizare a derogărilor în cazul celor trei dispoziții care îndeplineau condițiile necesare pentru a fi încadrate în categoria derogărilor. Această autorizație a fost valabilă pe o perioadă de șase ani, începând cu 27 ianuarie 2015.

Prin scrisoarea din 8 martie 2021 (4), Guvernul Liechtensteinului a solicitat o autorizație pentru derogările în temeiul ordonanței, care sunt prevăzute la articolul 30, la articolul 36 alineatul (2) și la capitolul 1.1.3.6 litera (b) din anexa 5 la ordonanță și corespund derogării autorizate de autoritate prin Decizia 30/15/COL a Colegiului. Derogările se referă la transportul de explozivi, la activitatea de inspectare a cisternelor, la pregătirea profesională specială a conducătorilor auto și, respectiv, la containerele-cisternă utilizate pe șantierele de construcții.

În conformitate cu articolul 6 alineatul (4) din directivă, în cazul în care un stat AELS care face parte din SEE solicită extinderea unei autorizații de derogare, autoritatea trebuie să examineze cererea. În cazul în care nu a fost adoptat un amendament la anexa I secțiunea I.1, anexa II secțiunea II.1 sau anexa III secțiunea III.1 care să afecteze obiectul derogării, autoritatea, acționând în conformitate cu procedura menționată la articolul 9 alineatul (2), reînnoiește autorizația pe o perioadă adițională de cel mult șase ani de la data autorizării, care va fi stabilită în decizia de autorizare.

întrucât cererea din partea Liechtensteinului a fost depusă după data de expirare menționată în Decizia 30/15/COL a Colegiului, articolul 6 alineatul (4) nu se aplică chiar dacă cererea este identică în esență cu cea autorizată de autoritate prin decizia respectivă. Prin urmare, cererea trebuie să fie evaluată în conformitate cu procedura prevăzută la articolul 6 alineatul (2) din directivă. Totuși, informațiile în legătură cu Decizia 30/15/COL a Colegiului sunt încă relevante pentru această evaluare, cum ar fi evaluarea riscurilor efectuată de DNV.

2. EVALUARE

Articolul 6 alineatul (2) litera (a) din directivă prevede următoarele: „Cu condiția să nu pună în pericol siguranța, statele [SEE] pot cere derogări de la anexa I secțiunea I.1, anexa II secțiunea II.1 și anexa III secțiunea III.1 pentru transportul pe teritoriile acestora de cantități mici de anumite mărfuri periculoase, cu excepția substanțelor cu un nivel mediu sau ridicat de radioactivitate, numai în cazul în care condițiile stabilite pentru un astfel de transport nu sunt mai stricte decât condițiile stabilite în anexele în cauză.”

În conformitate cu articolul 6 alineatul (3) din directivă, derogările sunt valabile pe o perioadă de cel mult șase ani de la data autorizării stabilite în decizia de autorizare.

În conformitate cu articolul 9 din directivă și astfel cum se prevede în Deciziile nr. 3/2012/SC și 4/2012/SC ale Comitetului permanent, autoritatea trebuie să prezinte Comitetului AELS pentru transporturi proiectul de decizie care urmează să fie adoptată. Comitetul AELS pentru transporturi trebuie să emită un aviz cu privire la proiect, în temeiul articolului 3 din Decizia nr. 3/2012/SC a Comitetului permanent.

În conformitate cu articolul 3 alineatul (2) din directivă, transportul rutier de mărfuri periculoase trebuie să fie autorizat „sub rezerva respectării condițiilor stabilite în anexa I secțiunea I.1, anexa II secțiunea II.1 și anexa III secțiunea III.1.”

Secțiunea I.1 din anexa I la directivă conține dispoziții privind aplicabilitatea anexelor A și B la ADR (5).

Anexa A este împărțită în șapte părți. Partea 1 conține dispoziții generale, în timp ce părțile 2 și 3 clasifică și enumeră mărfurile periculoase. Partea 4 stabilește cerințe privind ambalarea și utilizarea cisternelor mobile, partea 5 stabilește procedurile de transport, partea 6 stabilește cerințele privind construirea și testarea ambalajelor, iar partea 7 stabilește dispoziții privind condițiile de transport, încărcarea, descărcarea și manipularea.

În anexa B, partea 8 stabilește cerințe privind echipajele, echipamentele, exploatarea și documentele vehiculelor, iar partea 9 stabilește cerințele de construcție și omologarea vehiculelor care transportă mărfuri periculoase.

Derogările solicitate sunt identice cu cele autorizate de autoritate în 2015. În plus, măsurile de atenuare puse în aplicare de Liechtenstein sunt încă în vigoare. Prin urmare, autoritatea concluzionează că derogările pot fi evaluate în mod suficient pe baza informațiilor prezentate în legătură cu Decizia 30/15/COL a Colegiului, inclusiv evaluarea riscurilor efectuată de DNV.

2.1. Articolul 30 din VTGGS

În scrisoarea sa din 8 martie 2021, Guvernul Liechtensteinului a descris derogarea după cum urmează:

Articolul 30 alineatul (1) litera (c) din VTGGS îl scutește pe conducătorul auto de obligația de a îndeplini cerințele privind pregătirea profesională specială prevăzute în capitolul 8.2 din ADR. Cu toate acestea, conducătorul auto trebuie să fi urmat cursurile de pregătire profesională privind activitatea de inspectare a cisternelor. Această pregătire profesională este furnizată de CITEC (Asociația elvețiană pentru protecția apelor și securitatea cisternelor) și constă într-un curs de trei săptămâni și un curs de reîmprospătare a cunoștințelor la fiecare cinci ani. În cadrul acestor cursuri, conducătorii auto sunt instruiți în legătură cu toate aspectele de securitate necesare și toate aspectele de mediu relevante în ceea ce privește curățarea, inspectarea și repararea cisternelor. Conducătorii auto care au urmat aceste cursuri de pregătire profesională obțin certificatul federal de specialist în materie de securitate a cisternelor (6) .

În raportul său, DNV a evaluat dacă riscul ar spori în urma accidentelor care pot avea loc în timpul transportului pe drumurile publice, de exemplu în caz de coliziune, de ieșire în afara părții carosabile și de dislocare a încărcăturii. DNV a ajuns la concluzia că riscul nu ar spori în aceste situații, cu condiția ca șoferii să fi urmat pregătirea profesională specifică furnizată de CITEC.

2.2. Articolul 36 alineatul (2) din VTGGS

În scrisoarea sa din 8 martie 2021, Guvernul Liechtensteinului a descris derogarea după cum urmează:

Această dispoziție permite transportul mărfurilor periculoase din clasa 1 ADR (substanțe și obiecte explozive) peste cantitatea maximă admisă prevăzută în capitolul 1.1.3.6 din ADR. Totuși, acest lucru este permis numai cu condiția strictă ca respectivul conducător auto să dețină un permis pentru explozivi („Sprengausweis”), obținut după ce a urmat o formare specială pentru experții în explozivi. Pregătirea profesională care autorizează o persoană să primească o astfel de licență este o formare specializată destinată persoanelor care manipulează explozivi, care nu se limitează la pregătirea profesională obișnuită privind transportul de mărfuri periculoase și asigură un nivel ridicat de siguranță. În plus, un astfel de transport poate fi efectuat numai pentru explozivi și articole pirotehnice în privința cărora a fost acordată licența menționată mai sus.

În raportul său, DNV a concluzionat că riscul legat de derogarea în vigoare nu va spori, cu condiția ca licența BBT să fie echivalentă cu pregătirea profesională prevăzută în ADR pentru conducătorii auto.

2.3. Capitolul 1.1.3.6.3 litera (b) din anexa 5 la VTGGS

În scrisoarea sa din 8 martie 2021, Guvernul Liechtensteinului a descris derogarea după cum urmează:

În raportul său, DNV a evaluat riscul sporit în ceea ce privește coliziunea, ieșirea în afara părții carosabile și dislocarea încărcăturii. DNV a ajuns la concluzia că derogarea implică un risc sporit, dar a identificat două măsuri preventive, și anume (i) controlul/teste prevăzute în ADR privind containerele-cisternă utilizate pe șantierele de construcții și (ii) folosirea containerelor-cisternă cu pereți dubli utilizate pe șantierele de construcții.

Astfel cum se menționează în cererea din partea Liechtensteinului, containerele-cisternă utilizate pe șantierele de construcții sunt alcătuite dintr-o cisternă interioară și un bazin exterior de colectare care este închis și siguranța nu va fi pusă în pericol. În plus, Liechtensteinul a afirmat că „[e]xceptarea de la capitolul 1.1.3.6.3 litera (b) și de la capitolul 6.14 din anexa 5 la VTGGS nu va mai fi necesară începând cu 2027, întrucât aceste dispoziții vor fi abrogate”.

3. CONCLUZIE

În concluzie, autoritatea consideră că siguranța nu va fi pusă în pericol prin acordarea acestor derogări și că cele trei solicitări de derogare îndeplinesc condițiile prevăzute la articolul 6 alineatul (2) litera (a) din directivă. Prin urmare, ar trebui să fie autorizate derogările prevăzute la articolul 30, la articolul 36 alineatul (2) și la punctul 1.1.3.6.3 litera (b) din anexa 5 la ordonanță.

La 17 decembrie 2021, autoritatea, prin Decizia sa delegată nr. 298/21/COL (documentul nr. 1228844), a transmis în mod corespunzător Comitetului AELS pentru transporturi un proiect de decizie privind măsurile care trebuie luate în conformitate cu articolul 9 din directivă. La 14 ianuarie 2022, Comitetul AELS pentru transporturi a emis un aviz favorabil cu privire la proiectul de decizie.

În conformitate cu articolul 3 alineatul (4) din Decizia nr. 3/2012/SC a Comitetului permanent al statelor AELS, autoritatea poate adopta măsura avută în vedere, cu excepția situației în care actul de bază prevede că proiectul de măsură nu poate fi adoptat în cazul în care nu se emite niciun aviz, situație care nu se aplică procedurii actuale, și, prin urmare, autoritatea poate adopta măsura.

Prin urmare, autoritatea acordă derogarea solicitată, în temeiul articolului 6 alineatul (2) litera (a) din directivă. Derogarea trebuie să fie valabilă pentru o perioadă de șase ani, astfel cum se prevede la articolul 6 alineatul (3) din directivă. Autoritatea poate, în conformitate cu articolul 6 alineatul (4) din directivă, să reînnoiască autorizația acordată.

Membrul Colegiului cu responsabilități speciale în domeniul transporturilor a fost împuternicit, în numele autorității și sub responsabilitatea acesteia, să adopte măsurile, dacă proiectele de măsuri care urmează să fie adoptate sunt conforme cu avizul Comitetului AELS pentru transporturi,

ADOPTĂ PREZENTA DECIZIE:

Articolul 2

Derogările prevăzute la articolul 1 din prezenta decizie se publică în secțiunea SEE a Jurnalului Oficial al Uniunii Europene și în suplimentul SEE la acesta, în conformitate cu punctul 6 din Protocolul 1 la Acordul privind SEE.